《游老君洞》
宋代·杨幼舆

阴阳无端更去流，世间盛福难全收。
古人一麾耻外郡，今我半刺来边州。
到官未久出按悬，满眼猺獞森戈矛。
谁知造化默相补，玉融山水何清幽。
苍崖翠壁老君洞，健非巧宦能兼游。
万岁乳成滴白柱，一卷溪畔眠青牛。
真仙遗迹览不尽，散发坐石临界清流。
洒然形质已自失，欲酿溟滓觞浮邱。
襟怀浩浩隘八极，身外何物非轻沤。
数声长笑下山去，几点白云天际头。

作者简介：杨幼舆，吉水（今属江西）人。万里幼子。宁宗庆元六年（一二○○）官慈利税监（《诚斋集》卷三九《送幼舆子之官慈利监税》）。嘉定十年（一二一七）权知融州（清乾隆《柳州府志》卷二○）。今录诗二首。